Benɛ Yesu fiɛɛ maa pee jeha kake kɛ fã se ɔ, e he ba hia nɛ e pee juɛmi ko nɛ he hia. Mɛnɔmɛ nɛ e maa hla konɛ a piɛɛ e he kɛ tsu ní? Mɛnɔmɛ nɛ e ma tsɔse konɛ a hyɛ Kristofohi asafo ɔ nɔ? Yesu suɔ nɛ Yehowa nɛ tsɔɔ lɛ blɔ konɛ e le nɔ́ nɛ e maa pee ngɛ ní nɛ ɔmɛ a he. Enɛ ɔ he ɔ, lɛ nɔ kake too ya yoku ko nɔ, nɛ e ya sɔle hluu kɛ je nyɔ mi kɛ ya si mɔtu. Mɔtu ɔ, Yesu tsɛ e kaseli ɔmɛ ekomɛ kɛ ba e ngɔ, nɛ e hla nihi 12 kaa e bɔfohi. A kpɛti mɛnɔmɛ nɛ o kai a biɛ? Mɛ ji Petro, Andrea, Yakobo, Yohane, Filipo, Batolomeo, Toma, Mateo, Alfeo bi Yakobo, Tadeo, Simon, kɛ Yudas Iskariɔt.
He fɛɛ he nɛ Yesu maa hia blɔ kɛ ya a, ni Nyɔngma Kɛ Enyɔ nɛ ɔmɛ maa piɛɛ e he. Benɛ Yesu tsɔse mɛ ta a, e tsɔ mɛ konɛ a ya fiɛɛ. Yehowa ha mɛ he wami konɛ a hia mumi yayamihi nɛ a tsa hiɔtsɛmɛ.
Yesu tsɛ e bɔfo Nyɔngma Kɛ Enyɔ ɔmɛ ke e huɛmɛ, nɛ e ná he kɛ nɔ fɔmi ngɛ a mi. Farisi bi ɔmɛ lɛɛ a susu kaa bɔfo ɔmɛ yɛ sukuu nɛ a ji nimli guhi kɛkɛ. Se Yesu tsɔse mɛ konɛ a nyɛ nɛ a tsu ní tsumi nɛ e kɛ wo a dɛ ɔ. A maa piɛɛ Yesu he ngɛ behi nɛ he hia wawɛɛ mi, kaa nɔ hyɛmi nɔ́ ɔ, loko Yesu ma gbo kɛ jehanɛ hu ngɛ e si tlemi se. Ni Nyɔngma Kɛ Enyɔ ɔmɛ a kpɛti nihi fuu je Galilea, he nɛ Yesu je ɔ. A kpɛti ni komɛ sɛ gba si himi mi.
Bɔfo nɛ ɔmɛ ji nyumuhi nɛ a tɔ̃ɔ, ejakaa a yi mluku. Ngɛ be komɛ a mi ɔ, a susuu we a yi mi loko a tuɔ munyu, nɛ a peeɔ juɛmi nɛ dɛ. Be komɛ ɔ, a tui a tsui si, nɛ a sãa nya. A ti nɔ fɛɛ nɔ susuɔ kaa e nɔ kuɔ pe e nyɛmi. Se a ji nimli kpakpahi nɛ a suɔ Yehowa. Ke Yesu je ɔ, mɛ ji nihi nɛ Yesu kɛ maa je Kristofohi asafo ɔ sisi.
"I tsɛ nyɛ ke huɛmɛ, ejakaa i ha nɛ nyɛ le níhi tsuo nɛ i nu kɛ je Tsɛ ɔ ngɔ ɔ."—Yohane 15:15